ત્રિવેદી મેવાડા બ્રાહ્મણના મોટા માર્જિનથી થયેલા વિજયને કારણે મેઘવાળ અને હાલાઈ ભાટિયા બન્ને ટીમો માટે પ્રી-ક્વૉર્ટરમાં ક્વૉલિફાય થવા ડુ ઑર ડાઇ જેવી પરિસ્થિતિ સર્જા‍ઈ હતી. ટૉસ જીતીને પ્રથમ બૅટિંગમાં આવેલી મેઘવાળની પ્રથમ ઓવરમાં જ ટીમના હાર્ડ-હિટર યોગેશ પડાયાની માત્ર ૬ રનના સ્કોરે વિકેટ પડી ગઈ હતી. જોકે મેઘવાળનો અન્ય સ્ટાર બૅટ્સમૅન નરેશ મારુ (૩૪) પિચ પર મોજૂદ હતો ત્યારે તેણે ત્રીજા ક્રમે આવેલા મુકેશ ચૌહાણ સાથે થોડી પાર્ટરનશિપ કરીને સ્કોરને આગળ ધપાવ્યો હતો. મેઘવાળના બૅટ્સમેનોએ હાલાઈ ભાટિયાની બોલિંગ સામે ૪ ઓવરમાં ૪૬નો સ્કોર કર્યો હતો, પરંતુ પાંચમી ઓવર લઈને આવેલા હાલાઈ ભાટિયાના સાગર ઉદેશીએ પહેલા બે બૉલમાં બે વિકેટો ખેરવી નાખતાં સ્કોર ૨૦ માઇનસ કરાવીને ૨૬ પર લાવી દીધો હતો. ત્યાર બાદ બૅટિંગમાં આવેલા અંકિત મારુ (૩૮) અને ઓપનર નરેશ મારુએ પોતાનો અસલી રંગ દેખાડી ચોગ્ગા-છગ્ગાની રમઝટ બોલાવીને ૬૯ રનની પાર્ટનરશિપ કરી હતી. નરેશ મારુની વિકેટ પડ્યા બાદ આવેલા ચેતન પરમારે (૨૯) પણ અંકિત મારુનો સાથ આપીને જોરદાર શૉટ્સ ફટકાર્યા હતા. પ્રથમ પાંચ ઓવરના અંતે સ્કોર ૩૮ હતો ત્યારે પછીની પાંચ ઓવરમાં મેઘવાળે બૅટિંગ-ધમાકો કરીને ૯૫ રન ફટકારી ૧૦ ઓવરના અંતે પાંચ વિકેટે હાલાઈ ભાટિયા માટે ૧૩૪નો ટફ ટાર્ગેટ મૂકી આપ્યો હતો.